sukhrobnurali/uzbek-legal-corpus huggingface dataset:
ABDUXOLIQ GʻIJDUVONIY TAVALLUDINING 900 YILLIGINI NIShONLASh TOʻGʻRISIDA
(resolution, 2021-02-22)

Buyuk vatandoshimiz, tasavvuf ilmining yirik namoyandasi Abduxoliq Gʻijduvoniy tavalludiga 900 yil toʻlishi munosabati bilan ulugʻ alloma hayoti va faoliyatini, boy maʼnaviy merosini chuqur oʻrganish va uni xalqimiz orasida keng targʻib qilish hamda bu tadbirlarni 2003-yil oktyabr oyida YUNESKO ishtirokida yuksak tashkiliy saviyada oʻtkazish maqsadida Vazirlar Mahkamasi qaror qiladi: 1. YUNESKO Bosh konferensiyasining 31-sessiyasi tomonidan Abduxoliq Gʻijduvoniy tavalludining 900 yilligini nishonlashda YUNESKOning ishtirok etishi haqidagi qarori maʼlumot uchun qabul qilinsin. 2. Abduxoliq Gʻijduvoniy tavalludining 900 yilligiga tayyorgarlik koʻrish va uni oʻtkazish Respublika tashkiliy qoʻmitasining tarkibi va tadbirlari rejasi 1 va 2-ilovalarga muvofiq tasdiqlansin. 3. Oʻzbekiston Matbuot va axborot agentligi Fanlar akademiyasi bilan birgalikda Abduxoliq Gʻijduvoniy yashagan davr fani va madaniyatiga oid asarlarni, shuningdek, uning asarlari namunalarini nashr etishni oʻz ish rejalariga kiritsin. 4. Abduxoliq Gʻijduvoniy tavalludining 900 yilligini nishonlashga tayyorgarlik koʻrish jarayonida Buxoro viloyati hokimligi, Oʻzbekiston musulmonlari idorasi, Imom al-Buxoriy jamgʻarmasi, homiylik qilish istagini bildirgan xorijiy tashkilotlar va jismoniy shaxslarning oʻz ulushlarini qoʻshish haqidagi takliflari qoʻllab-quvvatlansin. 5. “Oʻzteleradio” kompaniyasi, Oʻzbekiston Milliy axborot agentligi va boshqa ommaviy axborot vositalari Abduxoliq Gʻijduvoniy tavalludining 900 yilligini nishonlashga tayyorgarlik koʻrish va uni oʻtkazish bilan bogʻliq tadbirlarni keng yoritsinlar. 6. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari K.Toʻlaganov va Oʻzbekiston Respublikasi Bosh vazirining oʻrinbosari H. Karomatov zimmasiga yuklansin.
RAMAZON HAYITINI NIShONLASh TOʻGʻRISIDA
(resolution, 2021-02-22)

Oʻzbekiston Respublikasi Prezidentining “Roʻza hayiti” munosabati bilan 1991-yil 11-apreldagi 193-son Farmoni ijrosi yuzasidan Vazirlar Mahkamasi qaror qiladi: 1. 2002-yilda Ramazon hayitining birinchi kuni 6-dekabrga toʻgʻri kelishi haqida Oʻzbekiston musulmonlari idorasi murojaatini eʼtiborga olib, 2002-yil 6-dekabr dam olish kuni deb belgilansin va mamlakatimizda bayram sifatida keng nishonlansin. 2. Mutasaddi idora va jamoat tashkilotlari Ramazon hayiti bayramini joylarda munosib tarzda oʻtishi uchun tegishli tadbirlarni amalga oshirsinlar.
OʻZBEKISTON RESPUBLIKASI HUDUDIGA ISTEʼMOL TOVARLARI OLIB KELINIShINI TARTIBGA SOLISh TOʻGʻRISIDA” OʻZBEKISTON RESPUBLIKASI PREZIDENTINING 2002 YIL 11 IYuLDAGI PF-3105-SON FARMONIGA OʻZGARTIRIShLAR KIRITISh HAQIDA
(decree, 2022-04-27)

Tashqi savdo faoliyatini yanada erkinlashtirish va respublika hududiga isteʼmol tovarlari olib kelish tartibini soddalashtirish maqsadida: 1. 2003-yilning 1-yanvaridan boshlab nooziq-ovqat isteʼmol tovarlari olib keladigan yuridik shaxslardan isteʼmol tovarlari importiga amaldagi bojxona toʻlovlari bilan bir qatorda undiriladigan yigʻim bekor qilinsin. 2. “Oʻzbekiston Respublikasi hududiga isteʼmol tovarlari olib kelinishini tartibga solish toʻgʻrisida” Oʻzbekiston Respublikasi Prezidentining 2002-yil 11-iyuldagi PF-3105-son Farmonining 1-bandi oʻz kuchini yoʻqotgan deb hisoblansin. 3. Oʻzbekiston Respublikasi Adliya vazirligi Oʻzbekiston Respublikasining tegishli vazirliklari va idoralari bilan birga oʻn kun muddatda amaldagi qonunchilikka mazkur Farmondan kelib chiqadigan oʻzgartirish va qoʻshimchalar kiritish toʻgʻrisidagi takliflarni Oʻzbekiston Respublikasi Vazirlar Mahkamasiga taqdim etsin. 4. Ushbu Farmonning ijrosini nazorat qilish Oʻzbekiston Respublikasi Bosh vazirining oʻrinbosari R.S. Azimov zimmasiga yuklatilsin.
OʻZBEKISTON RESPUBLIKASI KONSTITUTSIYASI QABUL QILINGANLIGINING OʻN YILLIGI MUNOSABATI BILAN AMNISTIYA TOʻGʻRISIDA
(constitution, 2002-12-03)

Oʻzbekiston Respublikasi Konstitutsiyasi qabul qilinganligining oʻn yilligi munosabati bilan insonparvarlik tamoyiliga amal qilib, Oʻzbekiston Respublikasi Konstitutsiyasi 93-moddasining 20-bandiga asosan, qaror qilaman: 1. Quyidagi mahkumlar jazodan ozod qilinsin: a) ayollar; b) voyaga yetmagan yoshida jinoyat sodir etgan shaxslar; v) birinchi va ikkinchi guruh nogironlari; g) 60 yoshdan oshgan erkaklar; d) birinchi marta sudlangan chet el fuqarolari; e) ehtiyotsizlik orqasida jinoyat sodir etgan shaxslar. 2. Birinchi marta uch yildan ortiq boʻlmagan muddatga ozodlikdan mahrum etishga yoki ozodlikdan mahrum etish bilan bogʻliq boʻlmagan jazolarga hukm qilingan shaxslar jazodan ozod qilinsin. 3. Iqtisodiyot va xoʻjalik faoliyati sohasida jinoyatlar sodir etib, birinchi marta sudlangan, yetkazilgan zararni qoplagan shaxslar jazodan ozod qilinsin. 4. Ekstremistik tashkilotlar faoliyatidagi ishtiroki, ular tarkibida Oʻzbekiston Respublikasining konstitutsiyaviy tuzumiga qarshi jinoyatlar yoki jamoat xavfsizligiga qarshi boshqa qilmishlar sodir etganligi uchun oʻn yildan ortiq boʻlmagan muddatga ozodlikdan mahrum etishga yoki ozodlikdan mahrum etish bilan bogʻliq boʻlmagan jazolarga birinchi marta sudlangan shaxslar jazodan ozod qilinsin. 5. Ushbu Farmonning 1-moddasida qayd etilgan shaxslar tomonidan sodir etilgan jinoyatlar, shuningdek ijtimoiy xavfi katta boʻlmagan jinoyatlar yuzasidan olib borilayotgan tergov ishlari va sudda koʻrilmagan ishlar tugatilsin. 6. Mazkur Farmonga asosan jazodan ozod qilinmaydigan shaxslar jazo muddatining oʻtalmagan qismi quyidagicha qisqartirilsin: a) qasddan sodir etgan jinoyati uchun oʻn yildan ortiq boʻlmagan muddatga ozodlikdan mahrum qilinganlarga — toʻrtdan bir qismiga; b) qasddan sodir etgan jinoyati uchun oʻn yildan ortiq muddatga ozodlikdan mahrum qilinganlarga — beshdan bir qismiga. 7. Tadbiq etilmasin: a) mazkur Farmon — oʻta xavfli retsidivistlarga, jazoni oʻtash tartibini muntazam ravishda buzayotgan mahkumlarga hamda muqaddam afv etish yoki amnistiya tartibida jazodan ozod etilgan va yana qasddan jinoyat sodir etgan shaxslarga nisbatan; b) mazkur Farmonning 1-moddasi — qasddan odam oʻldirish (Jinoyat kodeksining 97-moddasi) jinoyatini sodir etgan shaxslarga; v) mazkur Farmonning 1—3, 5-moddalari — ekstremistik tashkilotlar faoliyatidagi ishtiroki, ular tarkibida Oʻzbekiston Respublikasining konstitutsiyaviy tuzumiga qarshi jinoyatlar yoki jamoat xavfsizligiga qarshi boshqa qilmishlar sodir etgan shaxslarga. 8. Mazkur Farmonning 4 va 6-moddalari Jinoyat kodeksining 150—163, 242, 244, 2441, 2442-moddalarida koʻrsatilgan jinoyatlarni sodir etganligi uchun hukm qilinib, tuzalish yoʻliga qatʼiy oʻtgan shaxslarga nisbatan faqat jazoni ijro etish muassasasining maʼmuriyati tomonidan ularning oʻz qilmishidan amalda pushaymon boʻlganligi tasdiqlangan hollardagina qoʻllanilishi belgilansin. 9. Farmon eʼlon qilingan kundan kuchga kiradi va uch oy mobaynida ijro etilishi lozim.
AFGʻONISTONDA OʻZBEKISTON RESPUBLIKASINING ELCHIXONASINI OCHISH TOʻGʻRISIDA
(resolution, 2003-11-28)

Oʻzbekiston Respublikasi bilan Afgʻoniston Islom Davlati oʻrtasidagi ikki tomonlama munosabatlar rivojlanishini taʼminlash maqsadida Vazirlar Mahkamasi qaror qiladi: 1. Afgʻoniston Islom Davlatida, Qobul shahrida Oʻzbekiston Respublikasi Elchixonasi ochilsin. 3. Oʻzbekiston Respublikasi Tashqi ishlar vazirligi 2002-yilning qolgan davri uchun mazkur Elchixona taʼminotiga xarajatlar smetasini Moliya vazirligi bilan kelishsin. 4. Oʻzbekiston Respublikasi Moliya vazirligi 2002-yildan boshlab navbatdagi moliyaviy yil uchun budjetda tasdiqlangan xorijiy muassasalarni mablagʻ bilan taʼminlash miqdoridan kelib chiqib, shtatlar butlanishiga qarab, xarajatlar smetasiga muvofiq xorijiy muassasa taʼminotiga zarur mablagʻlar ajratsin. 5. Oʻzbekiston Respublikasi Tashqi ishlar vazirligi bir oy muddatda shtat jadvaliga muvofiq Elchixonaning diplomatik tarkibini butlash uchun nomzodlar yuzasidan taklif kiritsin. 6. Oʻzbekiston Respublikasining Afgʻonistondagi elchisi maishiy, tibbiy va transport xarajatlarini koʻrsatish shart-sharoitlariga koʻra Oʻzbekiston Respublikasi vazirligiga tenglashtirilsin.
MUBORAK HAJ ZIYORATIGA BORUVChILARGA YORDAM KOʻRSATISh HAQIDA
(resolution, 2021-02-22)

Mamlakatimiz fuqarolarining vijdon erkinligi borasidagi konstitutsiyaviy huquqlarini taʼminlash, muborak haj amallarini ado etishda qulaylik, imtiyoz va zarur sharoitlarni yaratishga davlat tomonidan yordam koʻrsatish maqsadida Vazirlar Mahkamasi qaror qiladi: 1. Oʻzbekiston musulmonlari idorasining 2003-yilda haj safarini tashkil etish toʻgʻrisidagi taklifi qabul qilinsin. Mahalliy hokimiyatlar safar oldidan fuqarolarimizning yurtimizdagi muqaddas qadamjo va osori-atiqalarni ziyorat etishlarida kerakli sharoitlar yaratib bersin. 2. Muborak haj safarini tashkil qilish, ziyoratchilar roʻyxatini respublika “Maʼnaviyat va maʼrifat” Kengashi, “Mahalla” va “Nuroniy” jamgʻarmalarining joylardagi boʻlinmalari vakillari ishtirokida keng jamoatchilik fikrini eʼtiborga olgan holda tuzish, musulmonlarning talab-ehtiyojlarini adolatli ravishda qondirish masʼuliyati Oʻzbekiston musulmonlari idorasi rahbariyati, uning joylardagi mutasaddi vakillari zimmasida ekani, Vazirlar Mahkamasi huzuridagi Din ishlari boʻyicha qoʻmita (Sh. Minovarov) ularga yordam koʻrsatishi eʼtiborga olinsin. 3. “Oʻzbekiston havo yoʻllari” milliy aviakompaniyasi (V. Tyan) 2003-yil yanvar-fevral oylarida ziyoratchilarning haj safariga borib kelishlari uchun qulay sharoitlar yaratish, Toshkent—Jidda—Toshkent yoʻnalishidagi aviachiptalarning narxini arzonlashtirish choralarini koʻrsin. 4. Oʻzbekiston Respublikasi Ichki ishlar vazirligi (Z. Almatov), Tashqi ishlar vazirligi (A. Komilov), Davlat bojxona qoʻmitasi (R. Haydarov) Oʻzbekiston musulmonlari idorasining taqdimiga koʻra ziyoratchilarning safar hujjatlarini belgilangan tartibda rasmiylashtirishni taʼminlasinlar. 5. Oʻzbekiston Respublikasi Sogʻliqni saqlash vazirligi (F. Nazirov) Saudiya Arabistoni haj ishlari vazirligi tomonidan qoʻyilgan tibbiy talablar va mamlakatning iqlim sharoitini hisobga olgan holda ziyoratchilarni koʻrikdan oʻtkazishni, haj davrida ularga yordam koʻrsatishni tashkil etsin. 6. Oʻzbekiston Respublikasi Ichki ishlar vazirligi (Z. Almatov) va Milliy xavfsizlik xizmati (R. Inoyatov) Oʻzbekiston Respublikasi fuqarolarining noqonuniy yoʻllar bilan haj ziyoratiga borishi oqibatida roʻy berishi mumkin boʻlgan koʻngilsiz voqealarning oldini olish hamda ziyoratchilarning umumiy xavfsizligini taʼminlash chora-tadbirlarini belgilasinlar. 7. Oʻzbekiston Respublikasi Markaziy banki (F. Mullajonov) va Tashqi iqtisodiy faoliyat milliy banki (Z. Mirxoʻjayev) Oʻzbekiston musulmonlari idorasi tasdiqlagan roʻyxatga binoan hajga ketayotgan fuqarolar uchun xorijiy valyuta almashtirish bilan bogʻliq masalalarni hal etsinlar. 8. Oʻzbekiston musulmonlari idorasi hamda ommaviy axborot vositalariga muborak haj ziyoratining mohiyati, talablari va uni amalga oshirishning tartib-qoidalari hamda uning yakunlari, shuningdek haj ziyorati bilan bogʻliq barcha masalalarni keng va oshkora yoritib borish tavsiya etilsin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari H. Karomatov zimmasiga yuklansin.
“CHORSU” MEHMONXONA KOMPLEKSINI REKONSTRUKSIYA QILISH CHORA-TADBIRLARI TOʻGʻRISIDA
(resolution, 2021-02-22)

Oʻzbekiston Respublikasi Vazirlar Mahkamasining “Oʻzbekiston Respublikasida mehmonxona biznesi va xalqaro turizmni yanada rivojlantirish chora-tadbirlari toʻgʻrisida” 2002-yil 2-sentabrdagi 310-son qarorini bajarish yuzasidan hamda “Chorsu” mehmonxona kompleksini rekonstruksiya qilishni jadallashtirish maqsadida Vazirlar Mahkamasi qaror qiladi: 1. “Oʻzbekturizm” milliy kompaniyasi va “Emsash” (Turkiya) firmasining ustav jamgʻarmasi 10 mln AQSH dollaridan iborat boʻlgan masʼuliyati cheklangan jamiyat shaklidagi “Chorsu Otel” qoʻshma korxonasini tashkil etish toʻgʻrisidagi taklifiga rozilik berilsin. Oʻzbekiston tomonining ulushi “Chorsu” mehmonxona kompleksi tarzida 3 mln AQSH dollari miqdorida va “Emsash” firmasining ulushi asbob-uskunalar va pul mablagʻlari tarzida 7 mln AQSH dollari miqdorida belgilansin. 2. “Chorsu” mehmonxona kompleksini rekonstruksiya qilish investitsiya loyihasining asosiy texnik-iqtisodiy koʻrsatkichlari 1, 2-ilovalarga* muvofiq tasdiqlansin. 3. Oʻzbekiston Respublikasi Davlat mulki qoʻmitasi: “Chorsu” mehmonxonasini rekonstruksiya qilish davri uchun “Chorsu” mehmonxonasini rekonstruksiya qilish uchun jalb etilayotgan kredit mablagʻlarini taʼminlashda garov (ipoteka) shartnomasini “Buxara Palas” mehmonxonasiga rasmiylashtirish huquqini “Oʻzbekturizm” milliy kompaniyasiga bersin; Oʻzbekiston tomonining “Chorsu Otel” qoʻshma korxonasi ustav jamgʻarmasidagi 3 mln AQSH dollari miqdoridagi ulushini rekonstruksiya qilishdan keyin 5 yil mobaynida teng ulushlar bilan sotish yuzasidan “Emsash” firmasi bilan shartnoma tuzsin. 4. “Emsash” firmasi tomonidan “Chorsu” mehmonxona kompleksini rekonstruksiya qilish tugallangungacha Tashqi iqtisodiy faoliyat milliy banki kreditini taʼminlash sifatida rekonstruksiya qilish tugallangandan keyingi davr uchun birinchi klass xorijiy bankning bank kafolati berilishi maʼlumot uchun qabul qilinsin. 5. Oʻzbekiston Respublikasi Tashqi iqtisodiy faoliyat milliy banki Turkiyaning eksport-import banki (Turkeksimbank) bilan 12950 ming AQSH dollari summasiga kredit bitimi tuzsin va Turkeksimbank mablagʻlarining “Chorsu Otel” qoʻshma korxonasi uchun qayta moliyalashtirilishini taʼminlasin. 6. Oʻzbekiston Respublikasi Vazirlar Mahkamasining 2001-yil 3-yanvardagi 4-f-son farmoyishi oʻz kuchini yoʻqotgan deb hisoblansin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari K.N.Toʻlaganov zimmasiga yuklansin.
VAZIRLAR MAHKAMASINING “RESPUBLIKAGA ISTEʼMOL TOVARLARI NOQONUNIY OLIB KELINISHI VA SOTILISHINING OLDINI OLISH CHORA-TADBIRLARI TOʻGʻRISIDA” 2002-YIL 19-IYULDAGI 257-SON QARORIGA OʻZGARTIRISHLAR KIRITISH HAQIDA” 2002-YIL 20-SENTABRDAGI 327-SON QARORIGA OʻZGARTIRISH KIRITISH TOʻGʻRISIDA
(law, 2002-12-04)

Oʻzbekiston Respublikasi hududiga isteʼmol tovarlarini olib kelish va ichki bozorda sotish tizimini yanada takomillashtirish maqsadida Vazirlar Mahkamasi qaror qiladi: 1. 2002-yil 1-dekabrdan boshlab nooziq-ovqat isteʼmol tovarlari yuridik shaxslar tomonidan import qilinganda yigʻim TIF TN kodidan va tovarning kelib chiqish mamlakatidan qatʼi nazar, tovar bojxona qiymatining 10 foizi miqdorida belgilansin. Bunda koʻrsatib oʻtilgan yigʻim miqdori tovarlarni olib kelishda qoʻshilgan qiymat soligʻini hisoblab chiqishda soliq solinadigan bazaga kiritilmaydi. 2. Vazirlar Mahkamasining 2002-yil 20-sentabrdagi 327-son qarorining 1-bandi (Oʻzbekiston Respublikasi QT, 2002-y., 9-son, 52-modda) oʻz kuchini yoʻqotgan deb hisoblansin. 3. Oʻzbekiston Respublikasi Adliya vazirligi, Moliya vazirligi, Davlat bojxona qoʻmitasi boshqa manfaatdor vazirliklar va idoralar bilan birgalikda idoraviy normativ hujjatlarga tegishli oʻzgartirish va qoʻshimchalar kiritsinlar. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S. Azimov zimmasiga yuklansin.
HUKUMATLARARO BITIMLARNI TASDIQLASH TOʻGʻRISIDA
(resolution, 2002-11-20)

“Oʻzbekiston Respublikasining xalqaro shartnomalar toʻgʻrisida”gi Oʻzbekiston Respublikasi Qonunining 20-moddasiga muvofiq, Vazirlar Mahkamasi qaror qiladi: 1. Tasdiqlansin: 2002-yil 21-oktabrda Toshkent shahrida imzolangan Oʻzbekiston Respublikasi Hukumati bilan Polsha Respublikasi Hukumati oʻrtasida uyushgan jinoyatchilikka qarshi kurashda hamkorlik toʻgʻrisidagi Bitim; 2002-yil 28-oktabrda Budapesht shahrida imzolangan Oʻzbekiston Respublikasi Hukumati bilan Vengriya Respublikasi Hukumati oʻrtasida investitsiyalarni ragʻbatlantirish va oʻzaro himoya qilish toʻgʻrisidagi Bitim; 2002-yil 28-oktabrda Budapesht shahrida imzolangan Oʻzbekiston Respublikasi Hukumati bilan Vengriya Respublikasi Hukumati oʻrtasida yoʻlovchilar va yuklarni atomobilda xalqaro tashish toʻgʻrisidagi Bitim; 2002-yil 1-noyabrda Toshkent shahrida imzolangan Oʻzbekiston Respublikasi Hukumati bilan Belgiya Qirolligi Hukumati oʻrtasida bojxona ishlarida oʻzaro maʼmuriy yordam koʻmaklashuv toʻgʻrisidagi Bitim; 2002-yil 6-noyabrda Toshkent shahrida imzolangan Oʻzbekiston Respublikasi Hukumati bilan Fransiya Respublikasi Hukumati oʻrtasida fuqaro xavfsizligi, favqulodda vaziyatlarning oldini olish va ularni bartaraf etish sohasida hamkorlik toʻgʻrisidagi Bitim. 2. Oʻzbekiston Respublikasi Bosh vazirining oʻrinbosarlari R.S. Azimov, E.M. Gʻaniyev va Tashqi ishlar vaziri A.X. Kamilov zimmasiga mazkur bitimlarda nazarda tutilgan Oʻzbekiston Respublikasining majburiyatlarini oʻz vaqtida bajarilishi ustidan belgilangan tartibda nazoratni taʼminlasin.
Oʻzbekiston Respublikasining Maʼmuriy javobgarlik toʻgʻrisidagi kodeksi 128-moddasi toʻrtinchi qismining oʻzbek va rus tili matnlaridagi nomuvofiqlikni bartaraf etish toʻgʻrisidagi taklifni Oliy Majlisga taqdim etish haqida
(constitution, 2002-11-14)

Oʻzbekiston Respublikasi Konstitutsiyaviy sudi Rais B. Mustafoyev, sudyalar B. Mirboboyev, U. Bozorov, G. Pirjanov va S. Hakimovadan iborat tarkibda, Oʻzbekiston Respublikasi Konstitutsiyasining 82-moddasi va “Oʻzbekiston Respublikasining Konstitutsiyaviy sudi toʻgʻrisida”gi Qonunning 10-moddasiga amal qilgan holda Oʻzbekiston Respublikasining Maʼmuriy javobgarlik toʻgʻrisidagi kodeksi 128-moddasi toʻrtinchi qismining oʻzbek va rus tili matnlaridagi nomuvofiqlikni bartaraf etish toʻgʻrisidagi taklifni Oliy Majlisga taqdim etish haqidagi ishni ochiq sud majlisida koʻrib chiqdi. Ishni koʻrishga Oʻzbekiston Respublikasi Konstitutsiyaviy sudi sudyalari S. Hakimova, U. Bozorov va G. Pirjanovning Oʻzbekiston Respublikasining Maʼmuriy javobgarlik toʻgʻrisidagi kodeksi 128-moddasi toʻrtinchi qismining oʻzbek va rus tilidagi matnlarini bir-biriga muvofiqlashtirish zarurligi xususida “Oʻzbekiston Respublikasining Konstitutsiyaviy sudi toʻgʻrisida”gi Qonunning 19-moddasiga muvofiq koʻrsatgan tashabbusi asos boʻldi. Maʼruzachi-sudya S. Hakimovaning axborotini, Konstitutsiyaviy sud Raisi B. Mustafoyev, sudyalar B. Mirboboyev, U. Bozorov, G. Pirjanovning fikrlarini eshitib, Oʻzbekiston Respublikasi Konstitutsiyaviy sudi quyidagilarni aniqladi: Oʻzbekiston Respublikasining Maʼmuriy javobgarlik toʻgʻrisidagi Kodeksi 128-moddasi toʻrtinchi qismining oʻzbek tilidagi matnida bir yil mobaynida ushbu moddaning birinchi qismida nazarda tutilgan huquqbuzarliklardan toʻrttasini va undan koʻprogʻini sodir etish — eng kam ish haqining uch baravari miqdorida jarima solishga yoki transport vositasini boshqarish huquqidan olti oygacha muddatga mahrum etishga sabab boʻlishi belgilangan. 128-modda toʻrtinchi qismining rus tilidagi matnida esa bir yil mobaynida ushbu moddaning birinchi qismida nazarda tutilgan huquqbuzarliklardan toʻrttasini va undan koʻprogʻini sodir etish — eng kam ish haqining uch baravari miqdorida jarima solishga yoki transport vositasini boshqarish huquqidan olti oy muddatga mahrum etishga sabab boʻladi, deyilgan. Oʻzbekiston Respublikasining Maʼmuriy javobgarlik toʻgʻrisidagi kodeksi 128-moddasi toʻrtinchi qismining jazo choralari bir xil huquqbuzarlik uchun oʻrnatilgan boʻlib, oʻzbek va rus tilidagi matnlari bir-biriga nomuvofiq boʻlib qolgan. Yuqorida bayon qilinganlarga asoslanib va “Oʻzbekiston Respublikasining Konstitutsiyaviy sudi toʻgʻrisida”gi Qonunning 25 va 26-moddalariga amal qilgan holda, Konstitutsiyaviy sud qaror qildi: Oʻzbekiston Respublikasining Maʼmuriy javobgarlik toʻgʻrisidagi kodeksi 128-moddasi toʻrtinchi qismining oʻzbek va rus tili matnlaridagi nomuvofiqlikni bartaraf etish toʻgʻrisidagi taklif qonunchilik tashabbusi tartibida Oʻzbekiston Respublikasi Oliy Majlisiga taqdim etilsin.
PAXTA TOZALASh SANOATI KORXONALARIDA HISOB VA HISOBOT TIZIMINI TAKOMILLAShTIRISh USTIDAN NAZORATNI KUChAYTIRISh BORASIDAGI QOʻShIMChA ChORA-TADBIRLAR TOʻGʻRISIDA
(decree, 2018-01-09)

Etishtirilgan paxta xomashyosi uchun hisob-kitoblar chogʻida shartnoma-moliya intizomiga rioya etilishi ustidan taʼsirchan nazoratni taʼminlash, paxta tayyorlashga oid hisob va hisobotlarning buzilishiga yoʻl qoʻymaslik maqsadida: 1. “Oʻzpaxtasanoat” uyushmasi ijro etuvchi apparati tuzilmasidagi Nazorat-taftish bosh boshqarmasi tugatilsin. 2. Oʻzbekiston Respublikasi Moliya vazirligining Nazorat-taftish bosh boshqarmasi tarkibida Paxta tozalash sanoati korxonalarida hisob va hisobotning toʻgʻriligini nazorat qilish boshqarmasi (bundan buyogʻiga — Boshqarma deb yuritiladi) tashkil etilsin. 3. Mazkur Boshqarma zimmasiga quyidagi vazifalar yuklansin: paxta xomashyosini tayyorlash, saqlash, qayta ishlash, paxta mahsuloti ishlab chiqarish va uni sotish boʻyicha statistika hamda buxgalteriya hisobot maʼlumotlarining toʻgʻriligi ustidan nazoratni amalga oshirish; paxta tozalash korxonalari tomonidan qabul qilinadigan, saqlanadigan va qayta ishlanadigan paxta xomashyosining miqdori va sifati boʻyicha maʼlumotlar nazorat va taftish qilinishini, xomashyoni qayta ishlash chogʻida olinadigan paxta tolasi, paydo boʻladigan kuyindilar hamda boshqa chiqindilarning belgilangan meʼyorlariga rioya etilishini taʼminlash; navlarni joylashtirishning oʻrnatilgan tartibiga rioya etilishi, belgilangan standartlarga va seleksiya navlari joylashtirilishiga muvofiq urugʻlik chigitlar tayyorlanishi hamda paxtakor xoʻjaliklarning ular bilan taʼminlanishi monitoringini amalga oshirish; paxta xomashyosi hamda ishlab chiqariladigan paxta mahsulotlarining miqdori va sifatini hamda ularning hisobotda aks ettirilishini baholash boʻyicha tekshirishlarni tashkil qilish va oʻtkazish metodologiyasini ishlab chiqib takomillashtirish. 4. Oʻzbekiston Respublikasi Moliya vazirligining Nazorat-taftish bosh boshqarmasiga paxta tayyorlash, uni saqlash va qayta ishlashning butun davri mobaynida Oʻzbekiston Respublikasi Moliya vaziri tomonidan tasdiqlangan maxsus jadvallar boʻyicha paxta tozalash korxonalarini tayyorlanayotgan, qayta ishlanayotgan va saqlanayotgan paxta xomashyosining miqdori hamda sifati, paxta tolasi va paxta mahsulotining sotilishi masalalari boʻyicha tekshirish hamda taftishlar oʻtkazish, shuningdek, paxtakor xoʻjaliklarning sifatli urugʻlik chigit bilan taʼminlanishini hamda gʻoʻza navlarini joylashtirish boʻyicha belgilangan topshiriqlarga rioya etilishini tekshirib turish huquqi berilsin. 5. “Respublika paxta tozalash sanoatini monopoliyadan chiqarish va boshqarishni takomillashtirish chora-tadbirlari toʻgʻrisida” Oʻzbekiston Respublikasi Prezidentining 2001-yil 11-iyundagi PF-2874-son Farmoni 2-bandining beshinchi xatboshi va 4-bandining ikkinchi xatboshi oʻz kuchini yoʻqotgan deb hisoblansin. 6. Oʻzbekiston Respublikasi Vazirlar Mahkamasi oʻn kun muddatda ushbu Farmonni amalga oshirish yuzasidan qaror qabul qilsin.